زمانه اوشاقلارین یئمک مساله سی
بو زاماندا اوشاق بؤیوتمک یامان چتیندیر، اؤزوده بو زامانه نین اوشاقلارین! ایندی بیر اوشاغی لاپ ساده کاسیب یانا بؤیوتمک بیزیم زامانین ارکؤیون بؤیوتمه ییندن چوخا باخیر. خرجی بیر طرفه، قالخیب آدامین اؤزونه ده توفک درسی وئرمه سی لاپ بئله یاندیران یئریدیر! والهی من اوغلوما خیدمت ائتدیکلرینین یوزده بیرین منیم آتام منه یئتیشسیدی، ایندی اؤزومه گؤره هئچ اولماسا دوکتور اولموشدوم. بیلمیرم ایندی نؤکرینیز آتابی بؤیوسه نه مقاما چاتاجاق آما بیزیم زامان ایله حئسابلایاندا اوغول-بالا ان آزی دوکتور اولمالیدی، یوخسا خرجیم باتار، اؤزوده پیس وضعده!
سکینه دایی قیزی هئی گیلئیلیک ائدیردی «بیز کی بیر بئله آتابی-ین گله جه یین دوشونورک، تربیه سینه، ایین-باشینا، درسینه یئتیشیریک، کئشکی یئمه یینه ده بیر او بئله یئتیشه بیلیدیک.» منیمده آرواد آغیزلیغیمی دئیرلر داااای! سکینه دایی قیزی ایله بیرلیکده آتابی-ین یئمه یین استاندارد حاله گتیرمه قرارینا چاتدیق! تغذیه دوکتورونون وئردییی برنامه ایله، تلوزیون ایله مطبوعاتدا تغذیه اوزمانلارینین تاپیشیریلاری اساسدا ائله بیر برنامه سیرلادیق، «رضازاده» بو برنامه دن یارارلانسایدی، دونیا رکوردو ایندیکی رکوردوندان دؤرد قات یوخاری ایدی!
برنامه ده قهوه آلیتندا شیرین چای دان زاد دان خبر یوخ ایدی. ناهاردا شامدا یاغ شورباسیندان یئتیمچه دن، سودا پیشیرمه یئرآلمادان، گؤی بلله سیندن خبر یوخ ایدی. بونلارین یئرینه بال، قایماق، کره، میگو، بالیق اتی، دویو جور به جور خوروشلار ایله، عجیب غریب سالادلار ایله یئمه لی آشلار، گون آراسی ایسه مئیوه، سوسویان زامان مئیوه سویو و...!!! هر یئمه یین دوزونون اندازه سی بللی ایدی، هاندا قالسین باشقا مخلفاتی!
بیز بو یئمکلرین مخاریجین حئسابلاییب، گؤردوک ائو ایجاره سی وئرمه یک، قیسطلاریمیزی اؤده مه یک، سکینه دایی قیزی ایله بیرلیکده اوز-اوزه باخیب، قارنیمیزی اوووشدوروب، قازاندیغیمیزی یارانه پولو ایله اوست-اوسته آتابی-ین یئییب ایچمه یینه وئرک، اونون بیر هفته خرجی اولار. قالان اوچ هفته سین ایسه معطل قالمالیییق!
آللاه کیمسه نی خئیر ایشدن پئشمانلاتماسین! اونا گؤره برنامه نی بوکوب، قویدوق قیراغا! ایندی ائله آتابی ده بیزه تای سحرلر یوخودان قالخیب، شیرین چای ایچیب، مایاللاق وورور! سانکی نئچه ایل ژیمناستیک ایشله ییب، گؤر سودا پیشیرمیش یئرآلمانی ناهاردا یئسه نه اویوندان چیخار! اؤزوده بیله سینه تاپیشیرمیشام مئیوه لری ویتامینلرین چوخو قابیغیندا اولدوغونا گؤره اؤزوموز کیمی قابیقلی-قابیقلی یئسین کی غنیمتدیر! بو باهالیقدا نه یئمک برنامه سی؟ هئچ بیلیرسیز یاغ شورباسیندا نه قدر ویتامین- پروتئیین وار؟!!
منیم بیر کیچیک قارداشیم وار. درس اوخویان زامان سیناقدا «یک مورد پروتئین مایع و یک مورد پروتئین جامد نام ببرید» سوروسونون جاوابیندا «آبگوشت» یازمیشدی!! سیناغین صاباحیسی اؤیرتمن قارداشیمی چاغیریب دانلامیشدی «بیر بئله پروتئیین وار، سن نه دن هامیسین بوراخیب، پیتی دن یاپیشیبسان؟!» قارداشیم «آغا ایجازه! پیتی نین اتی جامید پروتئیین، سویو مایع پروتئیین دی» دئمیشدی! گومان اؤیرتمنده مساله نی باشا دوشوب، اوشاغین اوره یین سیندیرماییب، نومره سین وئرمیشدی!
منده بو یئترسیزلییی آرادان قالدیرماق ایچین، ایندیدن اوغلوما یئدیییمیز یئمکلرینین آدینین یئرینه باهالی اولوب، گوجوموز چاتمایان یئمکلرین آدین اؤیرتمیشم بلکی بیر یئرده سؤز دوشسه کی مثلن دونن شاما نه یئمیسن، اودا باهالی یئمکلرین آدین سایسین! اؤرنک اوچون یومورتانی بیله سینه جوجه کباب، اوملئتی تاوا کبابی، قارا بادیمجان قیزارتماسین ایسه بالیق، کونونو بیناب کبابی، یئرآلما کوکوسون ایسه پیتزا اؤیرتمیشم!
البته سوت قونوسوندا آجی خاطیره لریمیز وار. آتابی هر سوت ایچمکدن اون دقیقه سونرا قارنی سانجیلانیر. نه دنین سوروشساز، سوت کرخانالارین بیر کاسا سوت ایچینه بیر بوشقا سو قاتیب، پاستوریزه حالتده میللته ساتماقلاریدیر! بو پاستوریزه لردن یوغورت آلیرسان گؤروسن یاریسی سو چالیب، اؤزوده تورشاییب! کره سین آلیرسان پیی دادی وئریر! اونا گؤره من بیر اتلی-جانلی یاخشی سوت وئرن اینک آلما قرارینا گلمیشم! بلکی بو پاستوریزه لرین الیندن راحاتلاشاق!!!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab